SET เช้าไซด์เวย์ รอปัจจัยใหม่หนุน-จับตาแบงก์ทยอยประกาศงบปี 64
SET เช้าไซด์เวย์ รอปัจจัยใหม่หนุน-ลุ้นผลประกอบการกลุ่มแบงก์ทยอยออกมาในสัปดาห์นี้ และคาดหวังกลับมาเปิดประเทศได้เร็วขึ้น
18 ม.ค. 2565

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า แนวโน้มตลาดหุ้นไทยวันนี้คาดว่าเคลื่อนไหวทรงตัว โดยตลาดยังไร้ปัจจัยใหม่เข้าช่วยผลักดันทิศทางการปรับตัวขึ้นที่ชัดเจน ขณะที่ปัจจัยในประเทศคาดว่าการแพร่ระบาดโควิด-19 สายพันธุ์โอมิครอนสามารถควบคุมได้ ทำให้มีโอกาสที่ภาครัฐจะพิจารณากลับมาเปิดประเทศอีกครั้งได้เร็วขึ้น หนุนหุ้นกลุ่มเปิดเมือง และกลุ่มแบงก์จะทยอยประกาศผลประกอบการในสัปดาห์นี้
ขณะที่ตลาดหุ้นอื่นในภูมิภาคเอเชียวันนี้เปิดมาส่วนใหญ่เคลื่อนไหวในแดนบวก จากปัจจัยเฉพาะตัวของแต่ละประเทศ อย่างไรก็ตาม แม้ตลาดจะรับรู้ปัจจัยเรื่องแนวโน้มการปรับขึ้นอัตราดอกเบี้ยและการลดการทำ QE ของธนาคารกลางสหรัฐฯ (เฟด) ไปแล้ว แต่การที่อัตราผลตอบแทนพันธบัตรสหรัฐฯปรับตัวเพิ่มขึ้นทำจุดสูงสุดใหม่อาจจะมีผลกระทบต่อผลตอบแทนของตลาดหุ้นได้บ้าง
ทั้งนี้ให้แนวต้าน 1,690 จุด แนวรับ 1,660 จุด